ET Euroopa Liidu Teataja L 302/15

KOMISJONI MÄÄRUS (EL) 2015/2075,

18. november 2015,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate abamektiini, desmedifaami, dikloroprop-P, haloksüfop-P, orüsaliini ja fenmedifaami jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Dikloroprop-P, haloksüfop-P ja orüsaliini jääkide piirnormid on sätestatud määruse (EÜ) nr 396/2005 III lisa A osas. Abamektiini, desmedifaami ja fenmedifaami jääkide piirnormid on sätestatud kõnealuse määruse II lisas ja III lisa B osas.

(2) Abamektiini puhul esitas Euroopa Toiduohutusamet (edaspidi „amet”) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 (2) artikli 12 lõikega 1. Amet tegi ettepaneku muuta jääkide määratlust ning soovitas veiste lihaskoe ja neerude puhul kehtivat jääkide piirnormi vähendada. Muude toodete puhul soovitas amet jääkide piirnormi suurendada või jätkata kehtiva piirnormi kohaldamist. Amet jõudis järeldusele, et tsitrusviljade, mandlite, sarapuupähklite, kreeka pähklite, õunte, pirnide, küdooniate, astelpihlaka viljade, nisperode, virsikute, ploomide, lauaviinamarjade, veiniviinamarjade, maasikate, pamplite, vaarikate, sõstarde (punased, mustad ja valged), karusmarjade, papaiade, kartuli, redise, küüslaugu, sibula, pesasibula, rohelise sibula, tomati, paprika, baklažaani, kurgi, kornišoni, kabatšoki, meloni, suureviljalise kõrvitsa, arbuusi, pekingi lehtnaeri, põldkännaku, aedsalati, eskariooli, rukola, kapsasrohu Brassica spp. võrsete ja lehtede, salatsiguri, aed-harakputke, murulaugu, lehtselleri, peterselli, aedsalvei, rosmariini, aed-liivatee, vürtsbasiiliku, loorberilehtede, estragoni, ubade (värsked, kaunadega), herneste (värsked, kaunadega) ja porrulaugu puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Amet jõudis järeldusele, et kirsside, avokaadode, herneste (värsked, kaunadeta) ja hariliku artišoki puhul ei ole jääkide piirnormi kindlaksmääramiseks vajalik teave kättesaadav ning salatkressi ja selleri puhul ei ole kättesaadav teave esialgse jääkide piirnormi kehtestamiseks piisav ja riskijuhtijatel tuleb asjaolusid täiendavalt kaaluda. Kõnealuste toodete puhul tuleks kehtestada jääkide piirnormiks konkreetne määramispiir. Lähtuvalt põhjendatud arvamuse avaldamise järel Prantsusmaa esitatud lisateabest hea põllumajandustava kohta ja kuna tarbijate jaoks ohtu ei ole, tuleks aprikooside puhul jääkide piirnorm sätestada määruse (EÜ) nr 396/2005 II lisas praegusel tasemel.

(3) Desmedifaami puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (3). Amet jõudis järeldusele, et söögipeedi, varspeedi, suhkrupeedi juurte, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud) ja kitsede (lihaskude, rasvkude, maks ja neerud) puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(4) Dikloroprop-P puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (4). Amet tegi ettepaneku muuta jääkide määratlust. Õunte, pirnide, kirsside, ploomide ning odra-, kaera-, rukki- ja nisuterade puhul soovitas amet jääkide piirnormi vähendada. Apelsinide puhul soovitas amet jääkide piirnormi suurendada. Amet jõudis järeldusele, et sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud) ning lehma-, lamba- ja kitsepiima puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(5) Haloksüfop-P puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1 (5). Amet tegi ettepaneku muuta jääkide määratlust. Amet jõudis järeldusele, et porgandi, sibula, ubade (kuivatatud), herneste (kuivatatud), päevalilleseemnete, suhkrupeedi juurte, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud), kodulindude (lihaskude, rasvkude ja maks), lehma-, lamba- ja kitsepiima ning linnumunade puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Amet jõudis järeldusele, et rohelise sibula ja rapsiseemnete puhul ei ole kättesaadav teave esialgse jääkide piirnormi kehtestamiseks piisav ja riskijuhtijatel tuleb asjaolusid täiendavalt kaaluda. Rohelise sibula puhul tuleks kehtestada jääkide piirnormiks konkreetne määramispiir. Lähtuvalt põhjendatud arvamuse avaldamise järel Austraalia esitatud lisateabest hea põllumajandustava kohta ja kuna tarbijate jaoks ohtu ei ole, tuleks rapsiseemnete puhul jääkide piirnorm sätestada määruse (EÜ) nr 396/2005 II lisas praegusel tasemel. Kõnealune jääkide piirnorm vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(6) Orüsaliini puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1 (6). Amet soovitas lauaviinamarjade puhul jääkide piirnormi vähendada. Muude toodete puhul soovitas amet jätkata kehtiva piirnormi kohaldamist. Amet jõudis järeldusele, et kiivide ja spargli puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Amet jõudis järeldusele, et banaanide puhul ei ole kättesaadav teave esialgse jääkide piirnormi kehtestamiseks piisav ja riskijuhtijatel tuleb asjaolusid täiendavalt kaaluda. Kõnealuse toote puhul tuleks kehtestada jääkide piirnormiks konkreetne määramispiir.

(7) Fenmedifaami puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (7). Amet tegi ettepaneku muuta jääkide määratlust. Amet jõudis järeldusele, et maasikate, söögipeedi, spinati, varspeedi, aed-harakputke, murulaugu, lehtselleri, peterselli, aedsalvei, rosmariini, aed-liivatee, vürtsbasiiliku, loorberilehtede ja estragoni puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Amet jõudis järeldusele, et suhkrupeedi juurte puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Lähtuvalt põhjendatud arvamuse avaldamise järel Soome esitatud lisateabest jäägikatsete kohta tuleks suhkrupeedi juurte puhul jääkide piirnorm sätestada määruse (EÜ) nr 396/2005 II lisas tasemel „0,05 (*) mg/kg”. Kõnealune jääkide piirnorm vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Amet jõudis järeldusele, et sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud) lehma-, lamba- ja kitsepiima, kodulindude (lihaskude, rasvkude ja maks) ja linnumunade puhul ei ole kättesaadav teave esialgse jääkide piirnormi kehtestamiseks piisav ja riskijuhtijatel tuleb asjaolusid täiendavalt kaaluda. Kõnealuste toodete puhul tuleks kehtestada jääkide piirnormiks konkreetne määramispiir.

(8) Toodete jaoks, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordil kohaldatavaid jääkide piirnorme ega Codex'is esitatud jääkide piirnorme, tuleks jääkide piirnormiks kehtestada konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.

(9) Komisjon pidas teatavate määramispiiride kohandamise vajaduse suhtes nõu Euroopa Liidu pestitsiidijääkide referentlaboritega. Kõnealused laborid jõudsid mitme toimeaine puhul järeldusele, et tehnika arengust tulenevalt on teatavate kaupade puhul vaja kehtestada konkreetne määramispiir.

(10) Kuna jääkide piirnormide asjakohased muudatused põhinevad ameti põhjendatud arvamustel ja arvesse on võetud käsitletava küsimusega seotud asjakohaseid tegureid, on need muudatused kooskõlas määruse (EÜ) nr 396/2005 artikli 14 lõike 2 nõuetega.

(11) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.

(12) Määrust (EÜ) nr 396/2005 tuleks seepärast vastavalt muuta.

(13) Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mis on toodetud enne jääkide piirnormide muutmist ja mille kohta on olemas teave, et kõrgetasemeline tarbijakaitse on tagatud.

(14) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete puhul, mis on toodetud hiljemalt 8. detsembril 2015.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 9. juunist 2016.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 18. november 2015 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet. Review of the existing maximum residue levels (MRLs) for abamectin according to Article 12 of Regulation (EC) No 396/2005 („Abamektiinijääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2014; 12(9): 3823.

(3) Euroopa Toiduohutusamet. Review of the existing maximum residue levels (MRLs) for desmedipham according to Article 12 of Regulation (EC) No 396/2005 („Desmedifaamijääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2014; 12(7): 3803.

(4) Euroopa Toiduohutusamet. Review of the existing maximum residue levels (MRLs) for dichlorprop-P according to Article 12 of Regulation (EC) No 396/2005 („Dikloroprop-P jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2014; 12(2): 3552.

(5) Euroopa Toiduohutusamet. Review of the existing maximum residue levels (MRLs) for haloxyfop-P according to Article 12 of Regulation (EC) No 396/2005 („Haloksüfop-P jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2014; 12(10): 3861.

(6) Euroopa Toiduohutusamet. Review of the existing maximum residue levels (MRLs) for oryzalin according to Article 12 of Regulation (EC) No 396/2005 („Orüsaliini jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2014; 12(8): 3819.

(7) Euroopa Toiduohutusamet. Review of the existing maximum residue levels (MRLs) for phenmedipham according to Article 12 of Regulation (EC) No 396/2005 („Fenmedifaami jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12”). EFSA Journal 2014; 12(8): 3807.